钦定古今图书集成/明伦汇编/闺媛典/第335卷 > 苏小娟
## 钦定古今图书集成/明伦汇编/闺媛典/第335卷 > 苏小娟

按王焕《苏小娟传》：“苏小娟，钱塘名娼也。俊丽工诗。其
姊盼奴与太学生赵不敏甚款洽，不敏日益贫，盼周
给之，使笃于业。遂捷南省，得官授襄阳府司户。盼奴
未落籍，不得偕老。不敏赴官三载，想念成疾而卒。有
禄俸馀赀，嘱其弟院判均分之，一以赡院判，一以遗
盼奴。且言盼奴有妹小娟，俊雅能吟，佳偶也，可谋致
之。”院判如言，至钱塘，托宗人倅钱塘者召盼奴。其家
曰：“盼奴一月前死矣。”小娟亦为盼奴所欢，以于潜官
绢诬系府狱。倅从狱中召小娟出，诘之曰：“汝诱商人
官绢百匹，何以偿之？”小娟叩头言：“此亡姊盼奴事，乞
赐周旋。非惟小娟感荷更生，盼奴亦蒙恩泉下也。”倅
喜其辞婉顺，因问：识襄阳赵司户否？小娟曰：“赵君未
仕时，与姊交好，后中科授官去，盼奴相思，致疾而死。”
倅曰：“司户亦谢世矣。遣人附一书，及馈物一罨，外有
其弟院判一缄，付尔开之。”小娟自谓不识院判何人，
及拆书，惟一诗云：当时名妓镇东吴，不好黄金只好
书。借问钱塘苏小小，风流还似大苏无？小娟得诗默
然。倅索和，小娟以不能辞。倅强之，且曰：“不和即偿官
绢。”小娟不得已，索纸援笔书云：“君住襄江妾在吴，无
情人寄有情书。当年若也来相访，还有于潜绢也无。”
倅大喜，尽以所寄物与之，免其偿绢，且为脱籍归院
判偕老焉。